Ritt Bjerregaard (S), 2000-05-02:
På foranledning af Kristeligt Folkeparti havde vi den 28. marts en god debat om landbrugserhvervets situation.
Der kom mange relevante synspunkter frem under debatten, og dem var jeg glad for.
Der var tale om nyttige bidrag til den redegørelse for fødevareerhvervet, som jeg lovede under debatten, og som nu er fremlagt for Folketinget.
I redegørelsen belyses først overordnet de krav, udfordringer og mål, som stilles til fødevareerhvervet.
Der redegøres derefter for 10 konkrete initiativer, som er regeringens bidrag til at gøre det lettere for fødevareerhvervet at løfte opgaverne.
En række af disse initiativer er Folketinget allerede bekendt med.
Nogle er fremsat som lovforslag, og de er ved at blive færdiggjort.
Under debatten den 28. marts talte vi om, at det ville være nyttigt med et relevant statistisk baggrundsmateriale til brug for drøftelsen af redegørelsen.
Et sådant materiale er nu bilagt redegørelsen.
Det belyser fødevareerhvervet fra forskellige vinkler, og jeg håber, det kan være til nytte for vores debat.
Jeg skal derfor kun gøre enkelte yderligere bemærkninger til indledning.
Regeringens økonomiske politik har ført til positive resultater for erhvervsudviklingen, og regeringen har for nylig fremlagt en overordnet erhvervsstrategi med en vision for erhvervsudviklingen de næste 5-10 år, nemlig »Det holdbare samfund«.
Denne indsats kommer også fødevareerhvervet til gode, men der er grund til særlig at rette opmærksomhed mod fødevareerhvervet, fordi der her må forudses mange og dybtgående ændringer.
Med redegørelsen har regeringen signaleret en vilje til at løfte opgaverne i samspil med den private sektor.
Jeg vil kort resumere de vigtigste indsatsområder.
Danske fødevarer skal stå for sikkerhed, kvalitet og sundhed.
Erhvervet skal være mindre afhængigt af støtte, og fødevarevirksomhederne skal fuldt ud udnytte de nye markeder.
Det skal ske inden for rammerne af fødevaresikkerhed, bæredygtighed og aktiv landdistriktspolitik, beskyttelse af natur, miljø og dyrevelfærd, og arbejdskraften skal tilbydes attraktive arbejdspladser på virksomhederne, herunder sikres et godt arbejdsmiljø. Der er altid kamp om knappe ressourcer især i en periode med økonomisk vækst.
Sammenholdt med de små årgange, der nu kommer ud på arbejdsmarkedet, vil der være øget konkurrence
om arbejdskraften
Fødevareerhvervets arbejdspladser er ofte præget af et belastet arbejdsmiljø med arbejdsulykker, ensidigt gentaget arbejde m.m. Her er en stor opgave for erhvervet at løfte som forudsætning for at kunne tiltrække og fastholde kvalificeret arbejdskraft til en eksportorienteret indsats.
Forskning og udvikling er afgørende indsatsområder.
Fødevareforskningen skal udnyttes aktivt i virksomhederne til produktudvikling og innovation, og den skal bruges i politik- og regeludformningen.
Dansk forskning på internationalt niveau er også et fundament for, at danske synspunkter kan præge arbejdet med fastlæggelse af internationale standarder.
Derfor vil regeringen fastholde en høj forskningsindsats
inden for fødevareområdet i de kommende år.
Der lægges med redegørelsen op til en debat med Folketinget, den, vi har her i dag, men også med forbrugerne og også med erhvervet, en debat, som naturligvis kan føre til yderligere initiativer, der kan styrke fødevareerhvervets rammer i en omskiftelig verden.
Jeg glæder mig til den debat, vi skal have her i dag.
Forhandling